ስዩም መስፍንና አባይ ፀሐይን ጨምሮ የጁንታው ከፍተኛ አመራሮች ተደመሰሱ
ራስወርቅ ሙሉጌታ አዲስ አበባ፦ ስዩም መስፍንና አባይ ፀሐይን ጨምሮ የጁንታው ከፍተኛ አመራሮች መደምሰሳቸውንና ሌሎችም በቁጥጥር ስር መዋላቸውን መከላከያ ሚኒስቴር አስታወቀ። የጁንታው ደጋፊዎች የቡድኑ ዘመን ያበቃ መሆኑን አውቀው በቀና ልቦና ሀገራቸውን እንዲያገለግሉና የትውልድ ቦታቸውን እንዲያደራጁም ጥሪ አቀረበ።የመከላከያ ሠራዊት ኃይል ስምሪት መምሪያ ኃላፊ ብርጋዴር ጀነራል ተስፋዬ አያሌው የህግ ማስከበሩን ዘመቻ አስመልክተው ትናንት በሰጡት ጋዜጣዊ መግለጫ እንዳስታወቁት ፣ የሀገር መከላከያ ሠራዊትና የፌዴራል የጸጥታ ተቋማት በጋራ እየወሰዱት ባሉት ጠንካራና እልህ አስጨራሽ ፍተሻ ተከዜ ወንዝ ዳር ላይ ዋሻ ውስጥ ተደብቀው የነበሩ የጁንታው ጠባቂዎችና ከፍተኛ አመራሮች የመከላከያ ሠራዊት በወሰደው ዕርምጃ ተደምስሰዋል።መንግሥት ለቡድን በመጨረሻው የመቀሌ ድምሰሳ ወቅት በአርባ ስምንት ሰዓት ወስጥ እጅ እንዲሰጡ ጥሪ አቅርቦላቸው እንደነበር አስታውሰው፣ ጥሪውን ባለመቀበል ወደ ጫካ መግባቱን አመልክተው፣ መንግሥት በአንድ በኩል ሠራዊቱ አሰሳ እያደረገ በሌላ በኩል የሀገር ሽማግሌዎችን እየላከ እጅ እንዲሰጡና በሰላም ጉዳያቸው በህግ አግባብ እንዲታይ በርካታ ጥረቶች ሲያደርግ መቆየቱን ጠቁመዋል። ይህንን ጥረት አልቀበል ብለው በአንዳንድ ቦታዎች ባሏቸው የጥበቃ ኃይልና ከመከላከያ የከዱ የጥበቃ አመራሮች በመታጀብ ዕድሚያቸውን ለማራዘም ሲንቀሳቀሱና አልፎ አልፎም ሠራዊቱ እየተጠጋቸው ሲሄድ ተኩስ እየከፈቱ ለመዋጋት ሲሞክሩ እንደነበር አመልክተዋል። የጁንታው ቡድን ከትጥቅ ትግሉ ጀምሮ ሀገርን የመበታተንና የመገነጣጠል አካሄድ ሲከተል የነበረ ነው ያሉት ብርጋደል ጀነራል ተስፋዬ፣ በስልጣን እያለ ኢትዮጵያዊ ከስልጣን ሲወገድ ደግሞ በነበሩት ከፍተኛ አመራሮችና ስትራቴጂስቶች ኢትዮጵያን የማተራመስ ስትራቴጂ እየተከተለ ሀገሪቱን ሲበጠብት መቆየቱን አስታውቀዋል። የጁንታው ከፍተኛ አመራሮችም በአባት አርበኝነት በማይወጡት ጦርነት ወስጥ ገብተው የጀመሩት ጦርነት አሁንም እየለበለባቸው ይገኛል ብለዋል። የጁንታው ከፍተኛ አመራሮችና በአቅራቢያቸው ያለው የጥበቃ ኃይል ሠራዊቱ እንደከበባቸው ሲያውቁ በሠራዊቱ ላይ ተኩስ የከፈቱ ቢሆንም ፣ጀግናው የመከላከያ ሠራዊት በወሰደው ዕርምጃ ሙሉ ለሙሉ ከነጥበቃዎቻቸው መደምሰሳቸውን አስታውቀዋል። ከተደመሰሱትም ውስጥ፦ 1 – አቶ ስዩም መስፍን- የቀድሞ የውጭ ጉዳይ ሚኒስቴር የነበረ ፣በመጨረሻም ውጊያውን ሲመራ የነበረ ፣ ከውጊያው በፊትም ሠራዊቱ እንዳይደራጅ ብሎም ከቦታ ቦታ እንዳይንቀሳቀስ በሚድያ ሲደሰኩሩ የነበረ፤ 2- አቶ አስመላሽ ወልደ ስላሴ – የጁንታው ከፍተኛ የፖለቲካ አመራር የነበረ ፤ 3- አቶ አባይ ፀሐዪ – የጁንታው ከፍተኛ የፖለቲካ አመራር የነበረ፤4- ኮሎኔል ኪሮስ ሀጎስ – ከመከላከያ የከዳ፣ የጥበቃቸው አዛዠ የነበረ ዋንኞቹ መሆናቸውን አስታውቀዋል።በዕርምጃው በቁጥጥር ስር ከዋሉት ውስጥ፦1- ኮሎኔል ገብረ መስቀል ገብረ ኪዳን – ከመከላከያ የከዳ፤2- ኮሎኔል ፍስሃ ብርሄኔ – ከመከላከያ የከዳ፤3- ኮሎኔል ዘርኣ ብሩክ ታደሰ – ከመከላከያ የከዳ፤4- ኮማንደር ገብረኪዳን አስገዶም – የልዩ ኃይልክፍለ ጦር አዛዠ የነበረ፤፤5- አቶ መብራህቶም ክንዴ ሀይሉ – የክልሉ ውሃ ሥራዎች ድርጅት ፋይናንስ ኃላፊ የነበረ እንደሚገኙበትም አመልክተዋል።አሁንም የቀሩትን ጥቂት የፖለቲካና ወታደራዊ አመራሮች የመልቀሙ ሥራ ተጠናክሮ ቀጥሏል ያሉት ጀነራል ተስፋዬ ፣ለጁንታው ከፍተኛ አመራሮች አጃቢ ሆነው በማለቅ ላይ ላሉት የትግራይ ልዩ ኃይሎችና ከመከላከያ የከዱ ወታደሮች በሰላም እጃቸውን እንዲሰጡ ጥሪ አቅርበዋል። በሰላም እጃቸውን ካልሰጡ እየተደረገ ያለው ስምሪት ተጠናክሮ የቀጠለ በመሆኑ ህይወታቸውን በከንቱ እንደሚያጡም አሳስበዋል።በሀገር ውስጥና በውጭ የሚኖሩ ጁንታው ተመልሶ አፈር ልሶ ይመጣል የሚል የቆየ ብሂል ይዘው ጁንታውን የሚደግፉ የትግራይ ተወላጆች የጁንታው ዘመን ያበቃ መሆኑን አውቀው በቀና ልቦና ሀገራቸውን እንዲያገለግሉና የትውልድ ቦታቸውን እንዲያደራጁ ብሎም የሽግግር መንግሥቱን እንዲደግፉ ጥሪ አቅርበዋል። የትግራይ ህዝብ ለዘመቻው እስከአሁን እያደረገ ላለው ድጋፍ ውጤታማ መሆኑን በመግለጽም ፤ ድጋፉን አጠናክሮ እንዲቀጥል ጥሪ አቅርበዋል።